Andre omgang begynte roligere enn den første, men i det 61. minutt økte Demidov ledelsen til 2–0 etter et skudd nede ved stolperoten fra 14 meter. Olsen gjorde det meste av forarbeidet, men igjen var det Iversen som hadde målgivende. Hjemmelaget fortsatte å misbruke store sjanser, og Nannskog avsluttet blant annet like over etter et hjørnespark. I det 74. minutt nådde samme mann et innlegg fra Farnerud, og fra veldig spiss vinkel traff han stolpen. Det var ikke bare Nannskog som ikke hadde helt dagen. Olsen kom like etterpå alene med Knudsen, men misbrukte den store sjansen. Noen minutter senere var Rogne nære ved å score selvmål på et innlegg fra Dorsin, men keeper Knudsen reddet lagkameraten sin med en god refleksredning. I det 82. minutt fikk Stabæk en redusering ved Aase, etter et presist innlegg fra Hedenstad. Jarstein kom på halvdistanse, og stabækspissen headet ballen i mål fra kloss hold. Dette var også 17-åringens første tippeligamål. Det ble ikke flere mål, og dermed vant Rosenborg 2–1, til tross for at hjemmelaget var på fullt høyde med dem spillemessig.